31999R2690
L 326/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2690/1999 НА КОМИСИЯТА
от 17 декември 1999 година
относно разрешението на нови добавки в храните за животни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 2562/1999 на Комисията (2), и по-специално член 3 от нея,
като има предвид, че:
(1)
Директива 70/524/ЕИО предвижда възможност за разрешаване на нови добавки, като се държи сметка за развитието на научните и техническите познания.
(2)
Директива 93/113/ЕО на Съвета от 14 декември 1993 г. относно използването и търговията с ензими, микроорганизми и техните препарати при храненето на животни (3), последно изменена с Директива 97/40/ЕО (4), чрез дерогация от Директива 70/524/ЕИО, упълномощава държавите-членки да разрешат временно използването и пускането в търговската мрежа на ензими, микроорганизми и техните препарати.
(3)
Временно разрешение за нови добавки или за нови начини на използване на добавките може да се даде, ако на разрешеното ниво при храните за животни, те нямат вредно въздействие върху здравето на човека и животните, нито върху околната среда, ако не вредят на потребителя, променяйки характеристиките на животинския продукт, ако наличието им в храните за животни може да се контролира и ако е уместно да се предположи, предвид наличните резултати, че влияят благоприятно върху характеристиките на животинските продукти, в които са добавени, или върху животинската продукция.
(4)
Директива 89/391/ЕИО на Съвета (5) относно прилагането на мерки за повишаване на сигурността и запазване на здравето на трудещите се по време на работа, както и нейните специални директиви, по-специално Директива 90/679/ЕИО на Съвета (6), последно изменена с Директива 97/65/ЕО на Комисията (7) относно защита на работещите срещу рисковете, свързани с излагането на биологични агенти по време на работа, изцяло се прилагат за използването и манипулирането на работещите с добавките в храните за животни.
(5)
Проучването на документациите, представени от държавите-членки по смисъла на член 3 на Директива 93/113/ЕО, показва че някои препарати, попадащи в групите на ензимите и на микроорганизмите, могат временно да бъдат разрешени.
(6)
Научният комитет по храненето на животните предостави благоприятно становище по отношение на безвредността на тези препарати.
(7)
Предвидените в настоящия регламент мерки са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Препаратите, попадащи в групата на ензимите, които са изброени в приложение I към настоящия регламент, се разрешават по смисъла на Директива 70/524/ЕИО като добавки към храните за животни при условията, определени от посоченото приложение.
Член 2
Препаратите, попадащи в групата на микроорганизмите, които са изброени в приложение II към настоящия регламент, се разрешават по смисъла на Директива 70/524/ЕИО като добавки към храните за животни при условията, определени от посоченото приложение.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 1999 година.